РЕШЕНИЕ НА КОМИСИЯТА
от 1 август 2008 година
за изменение на Решение 2007/182/ЕО относно изследвания за хронично линеене при животни от семейство еленови
(нотифицирано под номер C(2008) 3986)
(текст от значение за ЕИП)
(2008/661/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 6, параграф 1 от него,
като има предвид, че:
(1)
С Регламент (ЕО) № 999/2001 се определят правила за превенция, контрол и ликвидиране на трансмисивните спонгиформни енцефалопатии (ТСЕ) при животните.
(2)
Хроничното линеене е ТСЕ, засягаща животните от семейство еленови, която е широко разпространена в Северна Америка, но за чиято поява никога не е имало данни в Общността.
(3)
Решение 2007/182/ЕО на Комисията от 19 март 2007 г. относно изследвания за хронично линеене при животни от семейство еленови (2) бе прието вследствие на становище, публикувано от Европейския орган за безопасност на храните (ЕОБХ), с което се препоръчва предприемане на целенасочено наблюдение на животните от семейство еленови в Общността.
(4)
В Решение 2007/182/ЕО се определят правила за изследване за хронично линеене при животните от семейство еленови в съответствие с някои минимални изисквания. В него се предвижда, че държавите-членки трябва да приключат изследването не по-късно от края на ловния сезон на 2007 г.
(5)
Въз основа на предварителните годишни доклади, получени от Комисията към настоящия момент от държавите-членки в съответствие с Решение 2007/182/ЕО, изглежда, че някои държави-членки не са разполагали с достатъчно време за набиране на необходимия брой проби, както се изисква в посоченото решение.
(6)
За да може ЕОБХ да осъществи статистически достоверно оценяване на данните от изследванията, е необходимо на въпросните държави-членки да се предостави допълнително време за набиране на необходимия брой проби, определен в Решение 2007/182/ЕО. Следователно е целесъобразно срокът за завършване на изследването да бъде продължен с допълнителен едногодишен период.
(7)
Решение 2007/182/ЕО следва да бъде съответно изменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2007/182/ЕО се изменя, както следва:
1.
В член 3, параграф 2 годината „2007 г.“ се заменя с „2008 г.“.
2.
В приложение IV, точка 2 се добавя следната алинея:
„Докладът за 2008 г. трябва да включва резултатите от ловния сезон за 2008 г., дори когато някои от пробите са били взети през 2009 г.“.
Член 2
Адресати на настоящото решение са държавите-членки.
Съставено в Брюксел на 1 август 2008 година.